
A repülésbiztonság kockázatkezelésének módjai a légiforgalmi irányítás területén

REZÜMÉ
A kockázat és annak kezelése jelen van a mindennapjainkban. Ennek megfelelően a repülésben is felüti a fejét, ám annak kezelése rendkívül komplex tevékenység. Specifikusan a légiforgalmi irányítás szempontjából veszem górcső alá a repülésbiztonsági kockázatkezelést. A légiközlekedési szervezetek és a NATO is foglalkozott a repülésbiztonsági irányítási rendszerekkel, amelyeket összehasonlítok és rámutatok a hiányosságokra, az esetleges hibákra, illetőleg javaslatot teszek, hogy melyiket lenne érdemes alkalmazni a katonai repülésben is.
Az ICAO Biztonságkezelési Rendszere úgy szól, hogy az SMS a biztonság szisztematikus kezelése, amely szakaszos rendszer megközelítést alkalmaz, valamint meghatározza, hogy mit jelent az „elfogadható biztonsági szint”. A Safety Management System egy olyan rendszer, amely elősegíti a biztonság kezelését, illetve a kockázat minél kisebbre csökkentését. Javaslatokat, sémákat nyújt a bevezető szervezetek számára, hogy egységes legyen a kivizsgálás szempontjából.
A STANAG 7160 FS egy alapdokumentum, amely megfogalmazza, hogy a repülőgéppel kapcsolatos balesetek jelentős hatással vannak a repülőgépekre és a repülőszemélyzetre. Ezek mind olyan alapvető erőforrások, melyeken egy nemzet biztonsága múlhat. Azonban a katonai repülés hatványozottan magában hordozza a kockázatot, így aranyközépút kialakítása szükséges a biztonság és a feladat végrehajtásánál figyelembe vett rizikó között.
A Eurocontrol égisze alatt fejlesztették ki a Biztonságértékelési Módszert (SAM), az ECAC tagok és a légiközlekedési szolgáltatók (Air Navigation Servivce Providers) közreműködésével. Ez egy igen újkeletű rendszer szerte Európában. Magyarországra rendkívül korlátozott mennyiségben és módon jutott el, jelenlegi információm szerint még nem vették használatba.
A légiközlekedési szolgáltatók Biztonsági Értékelésére a SAM mutatja a legjobb gyakorlatot, amely tükrözi a rendszer előnyeit, sőt útmutatást is biztosít az elvek alkalmazásához. A rendszer bemutat, leír egy általános folyamatot a Biztonsági Értékelés „körforgásán” keresztül.
A szerző megkísérli bemutatni a fent tárgyalt repülésbiztonság értékelési megközelítések közti különbségeket.



